Зауэм хэтахэр ящыгъупщэркъым
Афганистаным щекIуэкIа зауэр зэриухрэ илъэс 25-рэ зэрырикъум иращIэкIыну дауэдапщэхэм и къызэгъэпэщакIуэ комитетым и зи чэзу зэIущIэр щIышылэм и 14-м Налшык щрагъэкIуэкIащ, КъБР-м и Правительствэм и УнафэщIым и къуэдзэм и къалэнхэр зыгъэзащIэ Къуэдзокъуэ Мухьэмэд я тхьэмадэу.
КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин жиIащ афган зауэм теухуауэ КъБР-м и хъыбарегъащIэ IуэхущIапIэхэм нэтыну, газетхэмрэ Интернетымрэ тхыгъэу куэд дыдэ зэрагъэхьэзырар, дяпэкIи а лэжьыгъэм пащэну зэрамурадыр.
Абы зэрыжиIамкIэ, «1 КъБР» телеканалым тхыдэр лъабжьэ зыхуэхъуа «Афганский излом», «Анэхэм я зауэ» кинофильмхэр игъэлъэгъуэнущ мазаем.
КъБР-м лэжьыгъэмрэ социальнэ зыужьыныгъэмкIэ и министрым и къалэнхэр зыгъэзащIэ Тюбеев Альберт къыщыпсалъэм жиIащ афган зауэм хэта 85-м сом мелуан зэрытрагуэшар.
КъБР-м Спортымрэ туризмэмкIэ, Егъэджэныгъэмрэ щIэныгъэмкIэ, Узыншагъэр хъумэнымрэ курортхэмкIэ министерствэхэм я лIыкIуэхэу зэIущIэм хэтахэр тепсэлъыхьащ ящIэну я мурадхэм. Къапщтэмэ, зауэлIхэм я щIыхьыр ягъэлъапIэу, мазаем и 15-м Дэшхуей жыг хадэм махуэшхуэ пэкIу щрагъэкIуэкIынущ. АдэкIэ ХьэтIохъущокъуэм и цIэр зезыхьэ жыг хадэм хэт «ЩIыхьым и мафIэ мыужьыхым» удз гъэгъахэр тралъхьэнурэ а махуэ дыдэм Лъэпкъ музейм афган зауэр къызыхэщыж сурэтхэр, абы ехьэлIа хьэпшыпхэмрэ дэфтэрхэмрэ щагъэлъэгъуэн щIадзэнущ. Дауэдапщэхэм концерти хуагъэхьэзыр.
КъБР-м ис цIыхухэм я хуитыныгъэхэр хъумэнымкIэ уполномоченнэ Зумакулов Борис афган зауэм хэтахэм папщIэ яухуэну кърагъэжьа унэр нэмыщIысауэ къызэрынар, Налшык и Дэшхуей жыг хадэм ит фэеплъыр кхъахэ зэрыхъуар хуабжьу игу къызэреуэр жиIащ. Ар зэрагъэпэщыжын папщIэ КъБР-м и Iэтащхьэм лъэIукIэ зыхуагъэзэну къыхилъ- хьати, зэIущIэм кърихьэлIахэр Зума- куловым ищIа жэрдэмым арэзы техъуащ.
Щомахуэ Залинэ.
